U zatvoru sam bio ja
U zatvoru sam bio ja
I ne znam, zašto stari
Zavedoše me, brucoša,
Ti matori bećari,
Pa batina sam dobio
Po Turovome polju
Te nemam više lumpati
Baš nikakovu volju.

Ti misli neke prevrćeš
Kraj čaše starog vina
I ne znaš da me ranila
Po glavi (pokazuje na tur) neka svinja
Pa morah ić k Mandalici
Da vidam teške rane,
Dok ti si tu premještao
Ko Khuen naše bane.

Natoči meni čašicu
Da vračim ovaj jammer
Po mačkama što zovu ga,
Ti znaš već, Katzenjammer,
I reci mi što novine
Između retka kažu,
Jer zajedno sa Dečakom
I Novostima lažu.

Pjesme (Matoš)